กรมส่งเสริมการเกษตร แนะ 5 วิธีดูแลพืชผักในช่วงฤดูหนาว ลดผลผลิตเสียหาย
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า กรมอุตุนิยมวิทยาประกาศเข้าสู่ฤดูหนาวของประเทศไทย พ.ศ. 2565 ตั้งแต่วันที่ 29 ตุลาคม 2565 เป็นต้นไป โดยอุณหภูมิต่ำสุดบริเวณประเทศไทยตอนบนจะลดลงต่ำกว่า 23 องศาเซลเซียส กรมส่งเสริมการเกษตรจึงขอแนะนำ 5 วิธีดูแลพืชผักในช่วงฤดูหนาว ถึงแม้ว่าพืชผักหลายชนิดจะเจริญเติบโตได้ดีในช่วงฤดูหนาวที่มีอากาศเย็นสบาย แต่เกษตรกรจำเป็นต้องรู้จักวิธีจัดการแปลงผักของตนเอง เพื่อป้องกันผลกระทบทั้งด้านคุณภาพและปริมาณผลผลิตที่อาจจะเกิดขึ้นได้ การปลูกพืชผักในช่วงนี้ จึงต้องมีวางแผนการผลิตให้สอดคล้องกับความต้องการของตลาด เพราะปริมาณผลผลิตจะมีมากกว่าฤดูกาลอื่น ซึ่งส่งผลให้มีราคาที่ถูกกว่าด้วยเช่นกันและให้ความสำคัญกับการดูแลรักษา โดยเกษตรกรสามารถปฏิบัติตามง่ายๆ เช่น เลือกพันธุ์พืชที่เหมาะสมกับสภาพดินฟ้าอากาศ สภาพพื้นที่และความต้องการของตลาด พื้นที่ปลูกควรมีแหล่งน้ำเพียงพอตลอดฤดูกาลเพาะปลูก ระวังอย่าให้พืชขาดน้ำ สภาพพื้นดินมีความอุดมสมบูรณ์ อยู่ห่างจากแหล่งที่มีสารปนเปื้อนและโรงงานอุตสาหกรรมที่อาจก่อให้เกิดสารตกค้างในผลผลิตเกษตรกรควรป้องกันการเกิดโรคจากเชื้อรา โดยการใช้น้ำชำระล้างใบในช่วงเช้าและการใช้เชื้อราไตรโคเดอร์มาอย่างสม่ำเสมอจะช่วยป้องกันโรคเน่าในพืชผักได้และหมั่นดูแลและสังเกตการเจริญเติบโตของพืชผักที่ปลูก หากพบศัตรูพืชเข้าทำลายให้รีบกำจัดก่อนที่จะเกิดความเสียหายมาก พร้อมย้ำว่าเกษตรกรควรหมั่นดูแลพืชสวนไร่นาของตนเองอยู่เสมอไม่ว่าในฤดูกาลใด เพื่อให้ผลผลิตที่ได้มีคุณภาพ สะอาด ปลอดภัยต่อทั้งผู้บริโภคและเกษตรกรผู้ปลูก และป้องกันความเสียหายที่จะเกิดขึ้นลดน้อยลงได้และควรกระจายความเสี่ยงด้วยการปลูกพืชหมุนเวียนหลากหลายชนิดเพื่อลดความเสี่ยงของการเกิดโรค